Хвалила се сеја Милошева
Хвалила се сеја Милошева:
„Кад ја станем Милоша женити,
У Банату просити девојку,
Код цара ћу коње избирати,
А код краља на коњма јунаке,
Па ћу проћи кроз Јелеча града.”
И прошли смо кроз Јелеча града.
Изишле су јелечке девојке,
Па стадоше тихо говорити:
„А што вам је та млада невеста,
Још је бољи девер од девојке!
Да се хоће к нама обрнути,
Дале би му по̑ Јелеча града.”

Извор  
Бушетић, Т. М. 1902. Српске народне песме и игре с мелодијама из Левча. Музиколошки институт САНУ: Београд. стр. 35

Сватовске песме